CELEX: 32011D0362
Language: sk
Date: 2011-06-17 00:00:00
Title: 2011/362/Euratom: Rozhodnutie Rady zo 17. júna 2011 o predĺžení štatútu spoločného podniku Hochtemperatur-Kernkraftwerk GmbH (HKG)

23.6.2011   
            
            
               SK
            
            
               Úradný vestník Európskej únie
            
            
               L 163/24
            
         ROZHODNUTIE RADY
   zo 17. júna 2011
   o predĺžení štatútu spoločného podniku Hochtemperatur-Kernkraftwerk GmbH (HKG)
   (2011/362/Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 49,
   so zreteľom na návrh Európskej komisie,
   keďže:
   
               (1)
            
            
               Rozhodnutím 74/295/Euratom (1) Rada zriadila Hochtemperatur-Kernkraftwerk GmbH (HKG) ako spoločný podnik na obdobie 25 rokov od 1. januára 1974.
            
         
               (2)
            
            
               Cieľom HKG bolo vybudovať, zariadiť a prevádzkovať jadrovú elektráreň s kapacitou približne 300 MWe v Uetrope (okres Unna) v Spolkovej republike Nemecko.
            
         
               (3)
            
            
               Po prevádzkovaní v rokoch 1987 až 1988 bola nakoniec jadrová elektráreň 1. septembra 1989 v dôsledku technických a ekonomických ťažkostí odstavená.
            
         
               (4)
            
            
               Od 1. septembra 1989 bolo cieľom HKG vykonávať program vyraďovania jadrovej elektrárne z prevádzky až po fázu bezpečného uzavretia a potom vykonávať program dozoru nad uzavretými jadrovými zariadeniami.
            
         
               (5)
            
            
               Vo svojom rozhodnutí 92/547/Euratom zo 16. novembra 1992, ktorým sa predlžuje štatút Kernkraftwerk Lingen GmbH ako spoločného podniku (2), Rada uznala, že v Spoločenstve neexistuje nijaká alternatíva týchto programov, že ich vykonávanie je dôležité a že poskytujú užitočné skúsenosti jadrovému priemyslu a pre budúci rozvoj jadrovej energie v Spoločenstve.
            
         
               (6)
            
            
               So zámerom dosiahnuť tento cieľ HKG požiadal o predĺženie svojho štatútu spoločného podniku s účinnosťou od 1. januára 1999.
            
         
               (7)
            
            
               Rozhodnutím 2002/355/Euratom (3) Rada predĺžila štatút HKG ako spoločného podniku do 31. decembra 2009, aby umožnila HKG dokončiť programy vyraďovania a dozoru najmä zmiernením finančného zaťaženia.
            
         
               (8)
            
            
               Obdobie predĺženia zodpovedá trvaniu dohody uzavretej medzi Spolkovou republikou Nemecko, spolkovou krajinou Severné Porýnie-Vestfálsko, HKG a jeho členmi o financovaní činností HKG.
            
         
               (9)
            
            
               Listom z 26. apríla 2010 HKG požiadal o nové predĺženie štatútu spoločného podniku o ďalších 25 rokov na účely dosiahnutia jeho cieľov.
            
         
               (10)
            
            
               Predĺženie štatútu spoločného podniku by malo HKG umožniť dokončenie programov vyraďovania a dozoru najmä zmiernením finančného zaťaženia.
            
         
               (11)
            
            
               Dohoda uzavretá medzi Spolkovou republikou Nemecko, spolkovou krajinou Severné Porýnie-Vestfálsko, HKG a jeho členmi o financovaní činností HKG platí len na obdobie do 31. decembra 2017.
            
         
               (12)
            
            
               Štatút spoločného podniku HKG by sa mal preto predĺžiť na rovnaké obdobie,
            
         PRIJALA TOTO ROZHODNUTIE:
   Článok 1
   1.   Štatút spoločného podniku v zmysle Zmluvy o založení Európskeho spoločenstva pre atómovú energiu udelený Hochtemperatur-Kernkraftwerk GmbH (HKG) sa predlžuje o osem rokov s účinnosťou od 1. januára 2010.
   2.   Cieľom HKG je vykonávať program vyraďovania jadrovej elektrárne umiestnenej v Uentrope (okres Unna) v Spolkovej republike Nemecko až po fázu bezpečného uzavretia a potom vykonávať program dozoru nad uzavretými jadrovými zariadeniami.
   Článok 2
   Toto rozhodnutie je určené členským štátom a HKG.
   
      V Luxemburgu 17. júna 2011
      
         
            Za Radu
         
         
            predseda
         
         CZOMBA S.
      
   
   
      (1)  Ú. v. ES L 165, 20.6.1974, s. 7.
   
      (2)  Ú. v. ES L 352, 2.12.1992, s. 9.
   
      (3)  Ú. v. ES L 123, 9.5.2002, s. 53.